Tractatus

JULE GOIKOETXEA

Liburu honen salneurria: 3 € + BEZ.

Ordainketa egiteko, edo liburu gehiago eskuratzeko:

http://susa-literatura.com/ebook

© 2014 Jule Goikoetxea

© edizio honena: Susa

cc-by-sa Creative Commons Aitortu Partekatu

http://creativecommons.org/licenses/by-sa/3.0/deed.eu

Lehen edizioa paperean: 2014ko maiatza

Edizio hau: 2014ko maiatza

Susa:

        317 posta kutxa / 20800 Zarautz

        Adoain Aita 92 / 31015 Iruñea

        Zubitalde 21 / 48195 Larrabetzu

                Telefonoa: 943 83 26 55

                Elektroposta: susalit@armiarma.com

                Webgunea: http://susa-literatura.com

                      Tomas Goikoetxeari

                      ezizenez Flanagan

                      Gaurhuts

                      Fermin Gorraitz

                      Carlota

                      Garikoitz

                      Makalulu…

                      Triniren semea

ALBAIT ZORIONTSUENA

albait zoriontsuena

izan zaitez gaur

bihar berriro

gaur izango baita

eta lehen aldian zoriontsua

izaten jakin ez bazenuen

espiritualki miserablea

egingo zaizu eternitatea

baina gaur zoriontsua

izan baldin bazara

a! orduan...

orduan eternitatea egingo zaizu

espiritualki aspergarria

TRACTATUS CIVICUS

TRACTATUS CIVICUS

hazitakoan

zibilizazioaren plazer

diskurtsibo patologikoan barrena

galdu naiz

eta txikitan gidatzen ninduen

mutiko basatiaren idearioa

suntsitu egin da

gaizki atera den neskatxa baten

posterretratua daukat ordezko

susmagarriki

komen eta perpaus

subordinatuen

ezer laburtzen ez duen

laburdura motz honen

menpe

hitzak

munizioa

barreiatzen du

emozionalki

menpekotasuna

samurtu eta

ziurtagiriz

bizirauteko

honezkero

nire senetik atera naiteke

oligarkikoki

inperio alemanaren

europar onespenarekin

nire obedientzia akreditatu dute

orain Lady naiz

       Sir-en emazte

egiarenean ostatu hartuta

       boterearen

       plazer diskurtsibo patologikoan

       egoitzaduna

honezkero

erail dezaket

zibikoki

hots

emozionalki

boterearen

egiaren

eta hitzaren

menpe

HUMANITATEA

zuzen

zentzugabekeriaren gainean

tente

ibiltzeko sofistikazio hori

POESIA

Debekatua daukagun

garen guztia

sartzen dugun lekua

da poesia.

Signifikantearen erritmoa

bere ondare antizapaltzaileaz

da poesia.

GLORIA

ez zintuen inork

Demokritorekin nahastu

baina susmoa zegoen

ez ote zenuen bizitza luze

eta ankerra izango

oso

oso urtetsu

hilko zinen

Olinpo prekario batean

besterik ezean

gazte hiltzea

hautatu zenuen

gazte

eta glorian

sablez

porrotez

eta konspirazioz

lehorte hordiz

eta tolerantzia arriskutsuz

beteriko glorian

Sokratesen gisara

bizi izan zinen

zirikatzeari utzi gabe

Eoloren antzera

zatikatua

desagertu zara

itsasoaren babesera

zure azken hatsean

ducados batekin

bedeinkatu duzu Marx

eta hortxe utzi duzu Hegel

gorputza trokaturik

eta sozialistak zorabioan

aulki baten inguruan

jira-biran

Zinikoekin biziatua

anaideia

ez dirurik ez lotsarik

Feboren moduan

portatu zinen

bizirauteagatik

Diskordia bezala

identitateagatik

baina aspaldi du dakigula

Oteizarena

Benitorena

eta KGBrena zarela

demokraziaren

eta

klandestinitatearen

gerra hotzarena

sablez

bizitzaz

eta konspirazioz

lehorte hordiz

eta tolerantzia arriskutsuz

beteriko glorian

HEREDATU NUEN

Berandu agurtu ninduzun

arratsalde despistatu hartan

goiztiar jaio bainintzen

horrela zioen agenda

besapean:

«Hiru urterekin kaskoa eskuratu

altzairuzko batea zazpirekin

armarri osoa hamahirurekin.

Eta hiltzera!»

Orain

zure gorputzaren

hutsaldi jasanezina

nirean egokitu da

bizitzera

          gesalbegiz

ziurtasuna

giharrak estutzen

pasioa deritzan lurralderik gabeko

zauri alderrai honen

oroimen bortitzean.

Zu zenduta

nigan bertakotuko da pasioa

mundua ohartu arte

hemen barrena ibili zela

elkarrekin idatzi genuen

historia honen uneren batean

penarik

kulparik gabe

heredatu nuen

heresia alai

kiebra

heredatu nuen

diziplina

ohitura

heredatu nuen

inkisizioa

           desafiatzeko

           ahaleginean lehertu gabe

xuxurlatzen zenidan egunero

ikastolara eramaten ninduzunean

zure betiberanduan

nik, graziaz eta ostia ozpinduz betea,

heredatu ez nuena.

Bizia heredatu nuen

kostaz osatua

minez eta erresistentziaz gainez egindako

baretasuna

umiliazioa fabrikatik dator

gizartean

horregatik hitz egiten genuen

institututik bueltan

errespetuaz eta ekonomiaz

ekonomiaz eta politikaz.

Gipuzkoarra zen ogasuna

bilbotarra speeda.

Begitan dut

ziurtasuna

giharrak estutu eta

dardaratzen dituen hori,

pasioa deritzan

lurralderik gabeko

denbora alderrai honetatik eraitsitako

hauskortasunaren oroimen iraunkorrean.

Zu zenduta

nirean bertakotuko da pasioa

antzematen duen arte munduak

hemen barrena ibili zela dantzan

elkarrekin idatzi genuen

historia honen uneren batean

           gauero

           Gordon’s bakoitzeko

zure partzialitate alprojarekin nik,

graziaz betea,

heredatu nuena.

GAU

Ilbegi

utz iezadazu

geldoki

egiazta zaitzadan

unearekin dantzan

mugimenduen elkarrizketan

taupada hezurtuen saldoan

gorputz estasiatuek

argumenturik gabeko

egoeretarako

konposatzen dituzten

eremu estrategietan.

Adibide oparo gisa hasiko gara

herio kosmogoniko bakun amaituko

Epikuro eta bere ataraxiekin

benetako emagaldu

          nota bakoitzean laskituak

          teknikoki lizunduak

gure jainko eta gure fededunen aurrean

eternitate guztirako ja

aske.

Ilbegi

utz iezadazu

baiezta zaitzadan

abstrakzio eta

azpikeriazko dantzan

taupada hezurtuen

eta gorputz sorginduen

samaldan.

EXISTENTZIARIK EZA

basamortuzkoa

harea

harria

milurtekoak

arnasten

bakeak zikindua

itsasoaren hatsa biriketan

sekula abiatu ez delako

inoiz bueltatzen ez den

ordena bakarti honen

arorik gabeko

espazioak itoa

ezerezean ere

ohartezina

hilik

zoriontsu

basamortu

BALDINTZABIKOA

Wanted, Dead or Alive

dut izana

izateko inoiz

baimenik ukan behar ez duena

baldintzabikotik

hanka egin zuen

izututa

baldin eta soilik baldin

poliespan piztiak,

orduan

herritartasuna.

EZER EZ DA SOBERAN

zure esku artean higatutako

erritmo horrek esnatu nau

laba samurreko korronte leunen

sumendi vesubioar bat biribilduz

iskanbila kartsuzko

ezpain danbatuak

         auhenen metrika oparoarekin

         harmonizatzeko duten

         gaitasuna dela medio

         ezagunak

azti zaldunek

su aratzez galdatuz

nire ipurmasailak zure

musura

         laba samurren gordailua

         itsas-lurrin zuztarren

         hezetasun etxekoia

ezer ez da soberan

ermami erregarri horien

swingean

hatz rizomatikoen

berariazko balada errotuak

sustraituta nire izterretan

       ongia hutsaltasunean urtzeko duten

       gaitasuna dela medio

       ezagunak

ezer ez da soberan

metrika sukoien

ezpain danbatuetan

auhenen iskanbila

kartsuan

ezer ez da soberan

fusa bat ere ez

zure eskuek

sutzeko duten eran

ITSASALDI

esne-malkoekin

harea mugiezinaren

ertz goiena

ohartarazten du

ezaxolaz marruskatzen ditu

etendako bizitza horren dikeak

zaindari jabal

azaleratzen ditu eskuak

fresko paleolitikoan zehar

neurri osoan

esploratzeko

gaztaina koloreko ezpain fosilak

          mingaina pausatuz

          une batez

          kantauri erritmoz

etendako profila beheratu

gerora itzuli

besarkatu eta

haitzak

porotsuki

zanpatzeko

bere tul gris

eta bere olatu

gazien brodatuez

eraisten da dotore

herri txiki

eta kosta handi

honetako

ozeanoa

kantauri erritmoz

beti dantzan

zink gailurrek

kulunkaturik

duna beltz

eta tanta alargunen

kantari

MINA

arnastean

airean marrazten ditudan

keinu guztiak

mukosa goseti antzera

estaliz

zipli-zapla

bere nahieran

nire erraietan

herio gramo bat

maindire zuri artean

zarataz eta basatasunez

okatua

zeharo

fina eta ekaiztsua

           hauskortasunez

           horren asfixiatua

erritmorik gabeko

krakatutako oinkadaz betea

kruzero mugiezin batean

bere berezko bakardadearen bila

horren adeigabea

horren oztopatua

existitzeko

nire gorputzak

horren desesperatuki

interbenitua

ZENTZUA

Zure buruaz beste egiten duzunean

zentzuaren logikak agindu du.

Zure buruaz beste egiten ez duzunean

biziraupen logikak irabazi du.

Zentzuaren logika nagusi balitz

humanitatea ez litzateke existituko

beraz eskerrak

zor zaizkionak baino ez.

HERRITARTASUNA

lotsagarria da abortu hau

progresoaren garaian

baina nahiago dut

periferian dabilen

duintasunarekin konpondu

eta galdutzat eman

nire integrazioa

modernitatean

BEGIRADA
ODOLUSTEN ARI ZAIZU

iltze gori bat

Rene D’Aubry erritmoan

zuregana hurbildu eta

zure bozkario herrena

bahitzeko intentzio oro

mailukatzen

utzi etorkizun itxurak egiteari

hoztasun kanporakoi

zure azalarekin nahasia

      burdin sasi al dentez

      malko absentez

      hanpatua

begirada odolusten ari zaizu

zure eguna isiltasunean

hornitzen

hobe desioa laurdenkatu

zure keinuen mamigunean

      ezerezko bala hura

      ekintza gogoangarri hau

bere senetik aterata

balioen besterentze honetan

bere istorioa nola hasi ez dakiena

arima hornitzen dizun

oinazearen hutsaltze hori

izango ote da

nahia pazienteki

irensten dizuna

POTEATZEA

Erran nahi baita

literalki

taberna batetik bestera

eztabaidan ari

zutik edatea.

Halaber izan liteke

barra batetik bestera

zutik edaten ari

barrez limurtzea.

Dena astrapala

hordi

ke

kale

konnotazio trinkoz.

PROBREZIA

Pobreziak

izterretan darama plazera

austeritate trebatu batean bildua irmo,

      irainez eta jarraipenez konposatua

      logikarik gabekoa azalean pilatua

      ugaritasuna eta ergeltasuna ez bezalako bakardade

      zorrotz batek populatua.

GURE ARTEAN

              1

Imajinatu dut

bahituran utzi zenidala arima

fidantzan

gorputza tarratatzen nizun bitartean

gau bakar bat

        bakarra

eta gorputz hori

aske litzateke

espazioaren laburtasun

despistatutik

        hustean dena

        inbaditzen duena

gau hau

ipuin hau

imajinatu dudan

        trasgresio

        planifikatuko

zer hau.

              2

Literaturarik gabe bizitzen ez dakien

nire gorputzaren zati hori

zure sexu istorioekin

miatzen zenuela

imajinatu dut

satisfazio aurreikusiaz

asperturik

harriduraren iturburura

itzultzen zela

zure sena

isildutakoaren

        prekarietate

              sentsualera.

Mutu

idatzi zaitut

denetarik egiten.

Nigan.

Pauso irmoz

nire begirada eranzten

       eta larregi hausnartzen duen

       nire instintu honetara hurbildurik

zure ahotsaren ukituarekin

osorik desarmatzen.

              3

Oihartzun litzateke zure ahotsa

Spinario

drama aztoratu batean

ez duzu nahi Laokoonik

ez Troiako gudurik

ipuin apain honetan

betirako nahi duzu bizi

       nahigabe liriko hau

       zure epika simulatuen artean

       fosilizatu

       arriskurik gabe betirako

       nire begiratua

       nire diskurtsoa

       nire prakak

       botoigabetuko dituen

       esku errugabea

       ikusmiratu

plazerez hil nahi duzu

odolez zikindu gabe.

             4

Plazera gorputza da

gorputza odola

eta drama

beroaldia

jolas galdua da zuretzat

furfuria

ez dagokio zure bizitzari

horiek gabe bizitzak

ez du merezi

gorputz hau

ipuin hau

imajinatu dudan

        trasgresio

        planifikatuko

zer hau.

TRACTATUS MAGNANIMUS

TRACTATUS MAGNANIMUS

                     1

Biluzik itzuliko nintzateke oihanera.

Ginkgoen, magnolien eta sekuoien

adarren artean gidatuko zintuzket biluzik.

Titipuntak igurtziko genituzke nahigabe

nana gracilisen artetik igarotzean

eta erdigune sakratuan

abiatze-erritual bati emango genioke hasiera.

Desberdintasunaren elizkizunari.

Ikertuko genizkioke elkarri

atzaparrak eta hegalak

basamorturik ez duten

eztizko duna horiek zeharkatzean

izterrekin sortzen duten harremana.

Biluzik itzuli naiz

halabeharra itsutzeko

atsedenik ez hartzeko

keinu hori nahi dut

nire izpiritua dotore

manipulatuko duen

keinu basatia

jakin dezan

haztatu baino lehen

nola ikertu nire

beste gorputzak.

          2

Akuri polit hori,

ni lerrotuta baizik

ez naiz existitzen

eta nire misioa

kaosa zeharkatzea da

identitatea ezarri eta

absurdoa biribiltzea,

zure gisako ugaztunek

jarrai dezaten

zentzuan bizi eta eternoki

egietara jolasten.

Zu norabidetzea

eta gero galbideratzea da,

kreatura eder hori,

nire misioa.

Oreka nahi baduzu

agonia eta kontraesana

eman beharko dizkidazu,

ezer ez emanda

ezereza itzuliko zaizu

ezin baitut, kume panpox hori,

ezin beti posizio bakar

eta berbera izan.

       3

Ez nator

zu ehizatzera

zu salbatzera

zure mundu begirada

nire betileen haizeñoaz

urratzera

nator

nire ezpainak

une batez eme

zure bizitzan pausatu

eta zure burua

arrotz bihurtzera

zure minenetik

ukitu gabe

zu besterentzera

zu

bereiztera

nator.

FAMILIARTEAN

Biolentziaren

ordena sinbolikoa

aita da.

Amaren

ordena sinbolikoa

biolentzia da.

SATURRARAN

«Call me Sandy», mutilak

orekari eutsi nahian.

«Yeah, well», neskak ezaxolaz,

harkaitz artean plastaka

makurtu da

ikusmiratuz karramarroak

olatuetatik eta

bertoko ehiztariengandik

(«asko dekoguz») ezkutuan.

Haizeak gorputz luzanga eta

arranditsuak jantzi ditu

ordenarik gabe harean zabaldutakoak

lur eragabetua

bertuteetara jolasean

itsasoa hankartean

eta gerritik behera biluzik

agurtzen du

eguzkia

jainkoaren miseriak urtuta

valsean lerratzen da

Saturraranen begien aitzinean.

MARRAZKILARIA

Argia beste gramatikarik

ez duenean

krokis batekin

trenkatzen duzu

bizitza.

Zure presentea

       mugagabea da

zure izatea

       inozentzia landuko

       zirriborro sutila

dena zuzen

harriduraren eta presentziaren

adierazpeneraino

lotsagabe doakizu ondotik

perspektiban begirada

mediterraneo egunsentiraino

klera pastela bi trazu

eta ehundura bat

ez baitzenuen arnasten jakin

herrialde atlantiko oso bat

borrokan diseinatu barik.

Argia beste gramatikarik

ez duenean

krokis batekin

ulertzen duzu

bizitza.

PERSPEKTIBA

baliteke

hobeto maitatzea

perspektiba aurkitu zenetik

baina berriro asmatuko nuke

soilik

xehetasunez biribiltzeko

etendako gerra egoeretarako

joera mundutar hori

gerra izoztua

hain intimoa

maitatzean

bakarrik

erailtzen duen

horietakoa

TERAPIA

inork ez zuen esan

diskurtsoak

bizitza

leku atsegingarria

bilakatuko zuenik

baina ez naiz ni

prestigio eta botere esparruen

konfederazio ez deklaratu honetatik

deserriratu bakarra

ostutako mendekua besterik ez den

justizia honetan giltzapetua

errekontziliazio terapiaz babestua

kontziliatuak jaioko bagina bezala

ai biolentzia

zein ederra zaren

oinazerik gabe

zuzendua izan litekeen

disfuntzio bat behar dute

estatistikek niregandik

baina

bizitzak

konponbiderik ez

gizateriak

sendabiderik ez

zentzua

ezin da

ezerezaren erdian

eraiki

absurdoaren erdian

bakarrik

inork ez zuen esan

diskurtsoak

bizitza

leku atsegingarria

bilakatuko zuenik

terapian jakinarazi behar lukete

baina abestiak dioen moduan

horren gaizki amaitzekoa zen non

ezin izan bainuen sekula hasi

HAIEK DIRA

haiek dira

beherantz bihurritzen

zango artean burua astintzen

haiek dira

kolokaturik

zorabiaturik

zerurantz tenkatzen

infernu urdinxka hori bortxatzen

haiek dira

bularrak estutzen

gudu tanta adeitsuetan

arrailak ireki eta

etena ezagutzen ez duen

plazer uluz unibertsoa biltzen

haiek dira

hutsegiterik gabe

lizunki dantzatzen

gerra bat hasi nahian bezala

berdintasun hutsagatik

haiek dira

grinaz armaturik

argi balak

barreiatzen gozamenaren

erribera guztietan

hezetasun eta luxuria zaporez

taktikaz gotorleku

izatez deskortxatu

haiek dira

zehatzak

beren ahuldade

eta sendotasunean

haiek dira

apartekoak beren miserian

haiek dira

trostan denon orainean

ZURE GATZAREN
MALKO BATZUENGATIK

Stalin eta Lenin bitarte laxo

gailurretik gailurrera

zamalkatuko nintzateke

zure ipurmasailetan

Tajikistan eta Kirgizistan artean

Gobi atzealdeko patioa

zure estepa arrosa eta

zure zetazko goi-lautada beltzekin

konparatua

edadearen

sakrifizio polarra

epeltzeko

kotoi eskarlatazko

igluak eraikiz

odolustuko nintzateke

Siberia osoan barrena

aurre egingo nioke

Mongol armadari

zure gatzaren

malko batzuengatik

nire mingainarekin

zizelkatuko nuke zure tailu osoa

nire hatzmamiekin zure zerua

infernua entretenituz

plazeraren jolas

errudimentarioarekin

zure gatzaren

malko batzuengatik

lehertuko nintzateke

milioika fruitu kartsutan

zure existentzia nabarraren

oinatzak argiztatzeko

ilargia ezpainekin hurbilduz

zure lubakiraino

      gailurrik ez

      esteparik ez

      arrosarik ez

bakarrik geratzen naiz

intentzioz

joeraz

eta gerraz

beterik

haizezko igluak

eguzki izoztuak

lubakirik gabeak

bakarrik ilargi

eta leherketa barik

      ez armadarik

      ez zerurik

      ez edaderik

bakarrik

gogoz

eta

ingenuitatez

beterik

INFERNUA

soraioek

boterearen

ahalmena

duten sasoia

AKADEMIA

miseria tinkotzen duzu

betazala mugitu barik

bere burua engainatzen dakien

gelditasun

distantziakide batekin

aristokrata beldurtia

hala moduzko jatorria

existentzia higatua

zertarako nahi duzu

Hefesto surik gabe

Atenea Medusarik gabe

zertarako bere ezinezko ontologia

bere ahuntz armarria

bere latorrizko begi-niniak

zertarako hainbeste utopia

haustura barik

horrenbeste erudizio

ulermen bako

birsortzea kudeatzeko

zorigaitzeko aditua

pasioa laidotu eta latorrizko begi-niniak

puzturik

errausteko

zinikoki

          zure gorputz izoztu eta

          herdoilduaren ertzetan

          desioaren eta sorkuntzaren ezbeharrera

          zuzenean daraman

ibilbide galarazi horren

sorburua disimulatuz

HERRIAREN TABERNA

barra batean enkoadraturik

disolbatzen da arratsaldea

argi mehe baten pean

elkarrizketa merkez

trago koma irri artean

burutazio hordiek

eskasiaren sen on batez

mugitu gabe saihesten dituzte

absurdoa luxua eta arrazoia

asmo pildatsuek laguntzen dute

arretarik ezean hazitako desioa

       baina haur eszena hutsalez

       eta ardi aroko etorkizunaz

       gizendutako orainaldi honi kateatua da

obrero eta exiliatuarena den

gehiengoaren bizitza

KONTRABANDOZKO ATRAKZIOA

Larruazal honen egarri

erbesteratzen duzu eskua

ekintasunez ihes egiten badizu ere

begiradak larru gorritan

bozatzen mingaina

nire ahoaren behartsu

       eztia

zure ezpainetatik

       atergabe

       labaintzen.

Ahalke tantak

banan-banan haztatu

larru lodiz hozitu

klandestino nirean

ni zure izerdi bihurtu arte

larrua findu.

Gurean dena

larruz

kobratzen da

ukitu

totemikoa

jokoz kanpoko

ukitua

zure koldartasunari botoitua

                            jakin

                   ez dakiela

            nola zezendu

zure legeei men egiten ez dien

kontrabandozko atrakzioa.

ZORRORATUAK

gorputz zorroratuak

lur eme galduan

eskuak prest

zorrotik at

berezko begirada

sexu

eta ahoarekin

desiratuak

ez indize klinikorik

ez antropologikorik

misogino Adamtarrak,

ez duzue sekula jakingo

nor garen,

Jaun Jakitunak

zuen zientziak

signifikatzen

uzten ez gaituelako

zuen humanismoak

mingaina

sexua

begirada

erauzi dizkigulako

baina badugu oraindik bizia

desioa

armak

(eta humanismo apurrik ez)

zorrotik ateratzeko

EGIA

hain pobrea da

inork ez du nahi

eta horren garesti saltzen da

berak ere haizu ez

IZERDI MALKOAK

krudeltasunetik hanka

egin nahi zenuen

ur birziklatuz betetako

izpiritu kaskar horrek

nire lehen gizateriaren

eta oker ondratuenen

lapur

espoliazio eta akumulazioaren

malko galduak kurritzeari

utzi nahi zenion

malko urdanga eta zuhurretan

kontsolatu nahi zenuen

ziurtasun

        bertute

malkoetan

barrezko senezko

eta biziozkoetan

baina ezin duzu ihes egin

izpiritu akastu

izerdi malkoetatik

        mundua hornitu eta

        ukitu soilarekin

                   (Marx)

        krudeltasuna

        gizatar

        gizatarregia

                    (Nietzsche)

        bihurtzen dutenetatik

GITARRA
ANDRAZKOTUAK

tarte semantiko bat besterik ez zara

ilusiozko eta ile kizkurreko eskeleto semiotikoa

abstinentziaz eta neurrigabekeriaz konposatua

utz iezadazu istant amaigabe bat bizitzen

kantu flamenko eta gitarra andrazkotuen

melodia andaluz donostiar lasartear honetan

zure bekain beltz eta errima zoroen artean

utz iezadazu zure tristura gorrian dantzatzen

astrapala gorriz sukartzen

eztanda egin eta berriz nare arnastu arte

ile kizkurrez eta ilusioz ase

zure ukitze grinatsuak

nire ego eta nire erregina afroalemaniar

euskal errepublikar demasien artean

ezin da dirurik eta herrialderik gabe bizi

baina emango dizut nire arima gorri

metafora literalez trinko

nire kizkur semiotikoak

abstinentziaz eta neurrigabekeriaz konposaturiko

nire eskeleto adierazlea

SERIOTASUNA

nire gorrotatzeko ahalmenak

nire maitatzeko gaitasunarekiko

proportzionala behar luke

eta nagusiki biak seriotasunez burutzeak

arduratu behar ninduke

HAUSTURAK TRADIZIOARI

ez zaitez nirera etorri

monotoniaren

usadio bihozgabearekin

sistema osoak

dauzkazu oraindik

deskubritzeko

eta nik, laztana,

lekua soberan

bertan galbideratzeko

HOTSA DABIL

Diotenez

Subjektua

Iragan mendean hil zen

Jainkoa hil eta

Justu

Ehun urtera.

Hotsa dabil

Subjektua

Prozesu haragitu dela.

Objekturik gabeko

Prozesu

Tolesgabea

Krudela

On hutsa

Eta ergela

Dena leku eta

Momentu berean.

Ez dago

Kontraesanik

Prozesua baizik

Objekturik gabeko

Ni

Esaten diodan

Prozesua.

Baina ez dut

Nik esaten.

Ahotan

Da.

Hotsa

Dabil.

RAVE

geltoki okupatua

dotorea

Londongo periferia

umiliatua

ipar periferia

Victoriar bridaz

oinordegabetua

Hackneyko noblezia

igo da gaur larruz beztitua

piercing jakek

inguratzen dute

sare analogikoz jantzita

Camberwell errebaleko

brigadek trabeskatu

Europa soinudun eta digitala

argiztatzen duen

Biltzar Ttipi italiarra

kulunkatzen hasi dira

Cityaren hego hego-ekialdeko

bihotz dislokatuak

erritmo onean desmuntatuko dira

japoniar zoratuen eta

irlandar mozkortuen artean

denek ezagutzen dute

irteera txistukatzen duten

hall itzela

Venusen jaiotza eta Udaberria

Drum&Bass

harrizko hormetan

sabai obalatuak eta

komun pribatuak

zoko guztietan

argirik gabe inprobisatzen da

bertan bizitza

Acid-house

deep deep house

dantzatzen dute giza harpek

gogoaren autobidea

hamar lerrotxo etenetan banatzen

zarata King’s Crossera iritsia

dotore eginez agurra

hirugarren egunean agertuko da

polizia

KLASE ERTAINA

          1

frakasorik gabe

hobeto biziko gara

glorian baino

klase ertaina

moderazioa da zure patua

iruzurraren eta abusuaren

galtzapeko bitartekotza

klase ezaguna

sorginen

langileen

pobre desklasatuen

kontura

      gatzarena arriskatu zutenak

      atzo itsasoa estaltzen zuen

      eta gaur zure masailetatik labaintzen den

      gatz guztia negarrez

sekula negar egin ez zenuena

mundura ailegatutakoan

zurea ez zela

esan zizutenean

miseria giroan erregina

besteren ugaritasunen morroi

familian erretreta alienatu baten alde

ez degradazioaren

zarata ezinduari aurre

erretreta atzera egitea da

atzera egitea umiliazioaren aurrean

porrota

nahiz eta frakasorik gabe bizi

nahiago

glorian baino

                2

fisiologia dosi txiki batekin

zioen batek

izpirituak ez lizuke alde egin izango

orain ordea

balio taxologikorik gabeko

animalia zara zu ere

idealizatzen duen horietakoa

zuhurragoa dela bizitza

baretasun dirudunaren eta

ironia zintzopensantearen hankartean

dabil errondan despistatua

agoniaren parabola

ustekeriaz eta ignorantziaz mozkortua,

gehiago daki zure gorputzak

      zure bertuteek zure paradigmek baino

bere helburu bakarra

orain ehunka milaka urte

plazer partikularra lortzea du

ez moral unibertsala

hau lotsa

hau nahigabea

baina emadazue kapitala

eta generikoa bilakatuko dut mundua

oihana eraikiko dut urre koniferez

brontzezko lur emankorrez

eta metanol gardeneko errekez

titaniozko basabideetan barrena kurritzen

kautxuzko zerua eta kola izarrak eusten

piztia hori,

marmolezkoa egingo zaitut

isiltasun akriliko eta

soraiotasun ekitatibo batekin

        3

eztanda,

zatoz nirera

zuregatik emango dut bizi osoa

zuregatik salduko dut nire klasea

ertainen klasea

borondatez salbuetsitako

beldurrez okatutako

konformidadeagatik

bakea trapitxeatu baino

TRACTATUS INNAVIGABILIS

TRACTATUS
INNAVIGABILIS

koito egunean

utziko diogu

maitaleak izateari

oztopatutako ohitura zahar baten

mendeku

su geldoan munduratua

desioa

erreka elbarri

ari da zabaltzen

ardo beltzez errez

zure esamoldeak

nire kaolin titi artean

bakarrik

nabigagarri

desioa

olio suz

markatua

birundan

delirioz janzten gaituen

buztin

ez naiz ni

bideraezina da

nigan haragitua

bizitzeak

desioaren

babesleku garden

bilakatzen nau

bizitzeak

susmagarri egiten nau

su fineko

ziriz hesitua

bideraezin

ez zait letrazko

esaldi bat bera ere

geratzen

dena da magma

heze

dena da masa

ilun

aurpegirik gabeko

biluztasunak

munduratua

beti puru

eta susmagarri

errepikapen

haragitu den izar

beltz baten antzera

       nire kaolin titi artean

       bakarrik

       nabigagarri

ez hauturik

ez bereizketarik

dena da purutasun

desioa

ez naiz ni

aditzondoen

simulazio

sutsu hau

irmoki

kikilduki

bestea

aurpegirik gabeko

biluztasun

bideraezin

koito egunean

maitaleak izateari

utziko diogu

desioa

dena da magma

heze

dena da masa

beltz

dena

biluztasun nabigagaitz

dena

tarte hori izan ezik

       nire mingainak bakarrik

       ezagutzen duen

       zure mingainaren

       tarte hori

ABISATU EZINIK

Isiltasunez alboratzen dut ahotsa

zu hartzeko hausnar

dimentsio bideraezinen atari oroitzen zaitut

hiperkubo batean amestuta

neurrigabekeriaren etc guztiek eskoltatua

sekretuan eztabaidan orain

laxo elkarrizketan

bukaezina den zigarro baten kea iduri

       kinka okerra jatorriz

       badaezpada berrirotua

       kemen gorriz

eta intziri urratu baten laguntzan

nire erraietan aterpetua,

hondale arrarotu

zulotze sadomendekati

eta hotz izerditu

herreneko triskantza lau honen

dimentsio miserableetara

itzuli nahi ezik.

Ilargi kanpaiak

borborka espazioan

eta ni zu abisatu ezinik

nirekin zaudela

eguzkia gonbidatzeaz ahaztu zen

egun honi kateatua

      nire begipeetan tolestu da dena

      eta iltzatuak dauzkat malkoak

Lurra den

ama puta honen

kirio gatzatu eta

zarratatuari.

MAITASUNA

Baliteke zuk

neska gizen

argal eta beldurti horrek

lapurtutako gorputz batean

maitatzen bizitzeko

      trikimailuren bat izatea

menderatuta maitatzeko

etsia emandako

lurralde batean.

Baina

maitasunak

zu merezi ote zaituen jakiteko

askatasuna

praktikatu beharko duzu

lehenengo.

Beharbada zuk

neska alai

itsusi eta arriskutsu horrek

trikimailuren bat duzu

mundua zapartatu gabe

menderakuntza zapartatzeko.

ALFERKERIA

bidegabekoa eta berantiarra

pobre beti eta asebetea

kalezulo batean sartua

gorrotoaren eta plazeraren pean

ahanztura eta mespretxuaren artean

PRAGA

Estatuarik estatua

zeharkatu dugu beltz

Europa odolustua

Karlovo Mosten

formalismo barrokoak

karrika artean aienatzen dira

nahastuak lurrazal izoztuan

             pobrezia alderraiek

gorputzik gorputz

menderakuntzatik eta sumisiotik

alde egin ezinik

             diraute mendeen gaindi

katedralak

eta bere magiaren bere fedearen

kastitate gotikoa argitu zuten

bortxa guztiek bezala

urreak ez du dantzatzen

teilatu mugikorren brontze berdearekin

behatu baino ez du egiten harrituta

          tabernan sartuko bagina bezala

          katedralean barrena

beldurtzeko paratu zakur haien

tailu zelatarien

aurrean axolagabe

herri indezentea

fedebakoa

letrez ez dakiena

soilik torturaz

korridore likinez

eta kontrahorma bihurrituez,

sakratuaren errege-mafiaren

                mezenas horiez.

Sortuaren siniestrotasunenean

eroso egotera iritsitakoan

heltzen zara

erosotasunaren gradurik gorenera,

diziplina sakratu

eta militarrak

egoitza duen hartara.

NEURE BURUA
FORMALIZATZEN

Pentsamendua

eskultura neoklasiko bilakatuz

azalera perfektuekin

edukiari egokiturik

baina berarekin

serioski endredatu gabe

arbaso arteko flirt hutsa

etsipen harmoniatsua

eta kemen falta

puntua inbaditzeko sikiera.

BESTE GUZTIA

ez zara nire burkidea

zure aurrean zarrastatu

eta nirekin batera

zarrastatu ez bazara

izan zaitezke

nire senidea

nire orgasmoa

nire historia unibertsala

izan zaitezke

identifika ezina

izan zaitezke

beste guztia

MUNDUARENAK
BAGINA BEZALA

ezbai eta ziurtasun naukazulako

maite zaitut egunero

paseatzera ateratzean

zure hatz artean

arrarotasunaren

desioaren eta

sistemaren pitzadurak

seinalatzean

zaintzen nauzulako

itxuraz behar baninduzu

harriduraren eta ezustearen

arteari atsegin sari

urte luzetan marratutako artea

gure harreman bizkor eta

pausagabean

zure ipuin genoziden eta

nire infrakzio poetikoen artean

sortu ditugun

umore moratuko

euri beltzeko eta

arrazoi etenkariko

mundu gertagaitzetan

zurtuta nahi zaitut

masailekoa joz

nire peskizen aureolan

negarrez barrez

nire abenturak kantatzean

eta negarrez lantuz

inpudikoki diotsudanean

osorik naukazula

zure hitz

egintza on

          eta maltzurrentzat

zurekin batera

bizitza erauzteko

gupidarik gabe eta beti

munduarenak bagina bezala

krimen eta esanahi zaitudalako

maite zaitut egunero

JAINKOTIARRA

Poloniako hotza bezain zapalgarrizko

begirada zaharra

profilik gabeko puntu batean finko

ilusio bako

bizitza hilkorretik ezer espero gabe

bizitzen dakiten

idealek bezalaxe.

Gurpil zabaleko tiraderan

eskultura gisa

anderea katonatua

sendotasun izoztuak inguratua

metroko tunel baltzituan

txankak plastikozko poltsetan

baltsamatuak

itxi gabeko zamarra bihurria

Varsoviako matxinadan jantzitako

txapel iheslariarekin

konbinatua

higikortasunaren

bazter ahaztuetan

zaborrontziko

ogi kozkor bat miazkatzen du

aurpegipean asetasun perbertso bat

ezkutatzen duten begi zahar

eta pribilegiatuen aurretik

hiri osoa igarotzen zaion bitartean:

jainkotiar antzeko patxada

hain kolpatua

non apurtezin.

KAUSALISMOA

justifikaziozko eta

sumarioko

espioi hori

atera dezala norbaitek

gau batez

paseoan

ibai aldera doan

atzealdeko

karrikatik

ez dakit

hutsalkeriaz jipoitu

giza tontotasuna iltzatu

eta berriz ere

kausarik gabe

aske utzi

DISIDENTZIA

Neurrigabeko neurritasun

albertxiko batek

ertzatzen dizkizu masailak

amodio korapilatsu bat

diskordiarekin

      konfortaren eta subertsioaren erdigunean

      sosegutik liskarrerako trantsizioan

bizirauten duzu

zauritua

trebea

borrokaren eta elkartasunaren

fribolitateen artean.

Ez naiz zure

baina leunki

kulunkatzen nauzu

trasgresioaren

periferietan.

Orain tradizioa ohitura bihurtu zaizula

eta desakatoa

zure tragedien erdigunean

umotu,

orain inbasioak debekuan

berandutzen zaizkizula

                ez Boscorik

                ez Danterik

zortea duzu

ni zugandu gabe jarraiturik.

Ez naiz zure

baina haztatzen nauzu

zure eskuek

errutina despistatutik

erauzteko ahaleginean

daramaten

mugimendu lehiatuan

intimitate bilakatzen nauzu

egonkortasun asebete horretan

zamalkatzean.

Orain adarkadak desberdintasunean

berandutzen zaizkizula,

orain zure lotsak

nire aurpegia

estutu duela

lirainki hots egiten didazu

itsatsiaren eta

urratuaren

trokazko tartean

samurra eta lotsagaldua

nahi nauzu etxeko

      sosegutik liskarrerako trantsizioan

ozarrari diozun

amodio herabe horretan.

Ez naiz zure

ez zenuke jakingo

zer egin

horrenbeste disidentziarekin.

ERREALITATE

izara gozatsuaren ukituez durduzatua

logura

niregan katonatua

etxekotasun plantak eginez

urte luzeetako harremana

hogeita hamar eternitate eta ez da zerik

errealitate

hegohaize tonuz gaur hezetasunez jaioa

galdatua

dena zait erabateko baretasuna

tolesbako haize finaren ostean itzuli zara

janztura kikildurik gabe

eguzkia saihestuz

durunda haragi biziatutako

itsas honetarantz erakarriz

zurrumurru boladan datorkit

zure denborale jolasgarria

baretasuna heriotzez hilik

airea estuturik

utz nazazu pixka batean

susma zaitzadan

urrunean

presarik gabe

elegante

bizitza osoa dugu

osatu zaitez

errealitate

laparen gisa niri josia

ez galderarik ez homiliarik

ezin dut arnastu

musukatu marruskatu barik

ekintasun gupidagabea

utz nazazu lanean

nire hurrengo okerkuntzan

pentsatu dibergente

nola kontatu neurriz eta egiatasunez

haizetza filosofikoek inguratuta

      fruta-algoritmorik gabe

      nire eguneroko herio nokturnoa

      hornituko duen planik eta

      gaubeila sostengatuko duen

      urre-eurizko kontsoladore

      afrikarrik gabe

beti dantzan zauri etxekoien eta

herdoildutako tulen artean errealitate

kako-iltze

hobeto egin nezake

nire hurrengo errakuntzan

utziko baninduzu lanean

pentsatu dibergente

nola azaldu

oharkabean nire heriotzarekin

bizitza eztitzen duzunean

berriro jaiotzeko parada barik

traidorea ni

bakarki utziko zaitut

nire dantzarik eta hutsaldirik gabe

ezereztuko zara

zinez

istant batean

ni musukatzeko

neurririk gabe

malerus ostikoka

badoa zure bizitza

badoa

KAPITALA

zakurkeria demasa da

kasurik onenean

bizitza (hirurogeigarrena)

dio sudur orrazkera deseginarekin

beltza ezpainetan

eta kartoi fineko beste ale bat

arazoa ez baita

ez kea ez ogia

mugikortasuna baino

Barakaldotik Basaurira

etxean izotz

tabernan zor

keinu bakoitzeko kobratzen da

ez badago dirurik

ez dago eskua

mingaina

esanahia

lekualdatzerik

hotz

mugiezina

soilik

pobrezia besterik

ekoizten ez duen

mekanismoa da

kapitala

biolentzia inpartziala

partziala baino hobea

izango balitz bezala

hotz mugiezina

demaseko zakurkeria

dio ke laino artean,

non da nire esku

mingain eta

esanahien

balio erantsia?

Izoztua,

sudur orrazkera deseginarekin.

Zorpetua,

beltza ezpainetan.

EUROPA

Berdinduaren eta

bereiziaren arteko

erlazio barrokoa

paseatzen da biluzik

biolin kontzertuz

zure garondotik

urkatua

nahi ezik Mi maiorrean, adagio,

udaberriak Berlin

elurtzen duen moduan.

Presentzia hustuen

huts ordenduen

idilio nahigabetua

        agora erbesteratua

        hitz bakoa

        eskuarteko harrotzez

        ehundutako

        erdigune ezereztua

        Europa

        barrenik gabeko

        biolontxelo barrokoa

harien arteko duelu eternala

zure lepoan

urkatua

nahi ezik Mi maiorrean, adagio,

udaberriak Berlin

elurtzen duen moduan.

PERBERTSITATE

Entzuidazu pantera beltza

dantzaidazu umore apurra

utzidazu irribarre hori

une batez

larruazal jainkotiarra

ugaztun soinean

arriskutsuki ahazten duena

isiltasunean ahazten duelako

mugen jatorria

erotismo eza da

soberaniazko beldurra.

O, perbertsitate

alai eta herrikoia,

non sartu zara?

Hitz ematen dugu

ez dugula jakingo

nola sortu zen

zure egokiarekiko gorrotoa,

sinetsiko dugu

hitzez

sortzetiko kontua izan zela

botere afera

berotasun, liskar

eta hiltzetikoa

gaiztotasunak ekarpenik ez

zintzotasunak etekinik ez.

O, perbertsitate

alai eta herrikoia,

non sartu zara?

GIZA GEOGRAFIA BERRIA

inork ez dizu eskatu

nirekin oheratzeko

oihanaren erdian

nire melodia dastatzeko

aski da nire erritmoari adi egon

zure gogoari lotu eta

autostop egitearekin

nire bizitzaren bazterretan

eguna norabidean

ez dizu inork eskatu

makurtu eta

bere topografia osoan zehar

melatzeko

nire arima

desegokia

dirdiraka

zure begi ninian

itxaronaldia ailegatu aurretik

sinfonia apokaliptikoen

parranda indiskriminatu hau

amaitu baino lehen

tempo bako tonuz

metrorik gabeko erritmoz

beztitu zara eta

ez dizu inork deus eskatu

baina giza

geografia

berri batean

barneratu zara

miazka iezadazu arima

KALAMASTRA

kolonizatua daukat imajinazioa

baina bakezaleek ez naute oraindik

herritartasun lirikoaren fase berrira

miseria normalizatuko egungo estilora

girotu

kalamastra dut larritasuna

sukarrez argindarrez eta mudantzan

baina lekuz aldatu gabe,

erlaxa dezaket

ispilura begiratuz

           eternalki organiko

           eta ilusiorik gabe

pozez putz egin eta

kaiku mozoloak izan ezik

mundu osoa desagertzen denean bezala

glaziar bat ere badaukat

adimena bezain kolonizatua

milaka urte eta gero

niregain urtzea erabaki duena,

zoriontasun apur batengatik

errealitate guztia prostituitzen dizu

eta inozentzia du izena

INTENTZIOA

nola nahi duzu

perpausik gabeko

edertasun sekretua

bizitza bakar batetik

uler zaitzadan

NIRE KREATZAILEARI

hostokentzen hasi naiz eta

kezkak hartu zaitu

zer izango ote naizen

gaur

izango ote naizen

agian jaioko naiz

langabetu

lehendakari

jubilatu

akaso heldu jaioko naiz

eta ez dut distantzia egokiz

hausnartzeko

zure faboreen beharrik

akaso ilehori eta azeri sortuko naiz

zorrotz eta oharkabe bizirauteko

familiaren itzulera europar honetan

agian peoi jaio

eta xake bat egingo dizut

zure bizitza

zure ondorengotzatik

banantzen duen

baldosinaren erdian

ausaz lelokeriazko une

sortuko naiz

amarrarik

koiunturarik

umorerik gabe

akaso ilargi-ulu orraztu batez

betirako toreatuko zaitut

gaur otso jaiotzean

edo maita zaitzaket agian

instintu eskaseko piztia honen

tratua egokitzen baduzu

ez daukat dibinitaterik

         pittin bat ausaz

marikoi iragangaitz eta

kobra hausnarkarien artean

jarraitzeko desio sutsu horren atzean

         ostendua

putz egin hosto guztiei

banaizela dirudi

MUSEOA

Goya Akelarrean

mozkortuak eta

zorigaitzak beren poztasunean

ez arraitasunik

ez elkartasun uzkurtu baten

zantzurik

piztia kirastuak besterik ez gara

zaratatsuak korrokadunak

eta planeatzen dugularik

suntsitzeko baino ez da.

Saturnok ez du deus jakin nahi

ugaztun berritsuez

bere ile gris harrotuarekin

irensten du etorkizuna

jabegozko foneman

oraina (koskorra eta desarmatua)

torturatuko du

eta orainak ere sakrifikatuko du

(zibilizazioa da)

ahulena eta babesgabeena

babesgabetasunik eta ahuleziarik

gabeko

etorkizun baten izenean.

Piztiakeria erretratuak

mina argiaren eta kolonizazioaren

irazkinaz

puruak bilatu trafikanteak aurkitu

pintura anglosaxoia eta

industria bankari pelotoia

beste botere mozkorraldi bat

Apolo delako baten atzealdera itsatsia

ipurdi hilezkor on bat

jainkoak boterea usatu

dezaketen lekuetan bakarrik

kokatzen baitira

diote

Herkules seinalatuz

marmol bihotz

aurpegiarekin

Egeo itsasoari eutsiz

soinean ageri duela

betiereko erronka hilkorra

trafikoak eta Nikek arindua

hankutsik eta militarra

ibiltzen du Omonia

areto amaieraraino

mila soldadu

Zeusen aldareko

gudurako bertan zain dituela.

Simetria eta harmonia klasikoa

egungo hondamendiaren aurka

arrakala asmatuak

biziro kokatuak edozein kaosetan

arte gisa eskainia

MTV banderatxozko

txango jendetsuei

azenario krema zarrastada

eta Albaceteko zutabe dorikoei.

Inperioen bidegurutzea da

boterearen

edertasunaren eta minaren

elkargunea

sarkasmoaren

argiaren eta

ergeltasunarena.

ISILTASUN

Zure hatzen akoplamendua

nire gogoan kuttunki

bilatuz harridura.

Hitzak gorpu jaiotzean

sarraskiak partikularrak direnean

ninika batetik erailtzen zaituen

laztan anker hori

eta

batzuen zakurki maitatzeko

era.

Hiltzen zarenean

inoiz eduki ez zenuena galtzean

odoluste putzantu hori

alegia munduari muzin

kaleen abordatzea

iluntasunean

intimitatearen

ilundegietan

dena desagertzen den gunean

ekintasuna ezik

geriza bakoitzean urgabetua

lantua

bete ezin diren desioen tilet

bilakatzen delarik

isiltasun gau

ez duena galdegin

berrikusi duena

isiltasuna

umiliazio bakoitzak

dakarrena

zeruak eta umorea deskubritzean

esku berriak ezbai zaharretan

beste erritmo bat nire etzanguan.

Zure sentsualitatea nahi dut

omisio belo artean

atzamarkada arinen

basatasun eutsia

diskrezioz armatua

labainduz

beztituz

nire gorputza

zurean.

NON ZAUDE

Non dago

dantza iniziatiko hura

koktel eta pelotazo artean

zure Morgan esmokinarekin

zure zigarro zuriarekin

zure zuhur bibotearekin.

Non dago

militantziaz

labezomorroz

eta hezetasunez

betetako etxe hura zaintzen zuen

sentikortasun

insolbente hura

gau eta egun

nik 15

zu pobre

Donostia aberats.

Lola estás Loca, Plarena.

Non daude

uhinek eta zure

insultatzeko moduak

ofenditutako

paseo

beti berri

betirako eten haren

intimitate borraskadunak,

zure aterki beltza

zure egunkari euritsua

eta nire eskua

zure eskuaren aurka

urduri borrokan.

Non zaude Tomas.

Non dago

gau eta egun

galmenaz

isilik

mendekatzen zen

zure begiradan gordetako

malenkonia

ni bideratua

zu pobre

Donostia aberats.

Non dago

algara tinko hori

militantziaz

labezomorroz

eta hezetasunez

betetako herri hau ernaltzen.

Non daude

pentsatzen ikasi nuen

tugurio haiek

non erresistentzia

bizitzeko modu apasionatua den,

eta maitatzen jakitea

ez den maitatzea.

Non zaude Tomas.